Poppie-moord: Albei beskuldigdes in hofKobus Koekemoer. Foto: Mariné Lourens Kobus Koekemoer is Woensdag uit ŉ hospitaal in Brits, Noordwes, ontslaan om in die plaaslike landdroshof te verskyn waar hy tereg staan vir die moord op sy driejarige stiefdogter, Poppie van der Merwe. Kobus (43) word saam met sy vrou en Poppie se ma, Louisa Koekemoer (45), van Poppie se moord aangekla. Daar is aanvanklik Woensdagoggend verneem dat Kobus nie saam met Louisa in die hof sal verskyn nie, aangesien hy nog in die hospitaal was nadat hy verlede week glo sy polse in ŉ polisiesel met ŉ lem gesny het. Nadat die staatsaanklaer, adv. Hanna Conradie, en Louisa se regsverteenwoordiger, adv. Adrian Nel, vanoggend met mekaar gekonsulteer het, is die besluit geneem dat Kobus in die hospitaal gehaal moet word om in die hof te verskyn. ŉ Hospitaalnaambandjie was steeds aan Kobus se linkerarm sigbaar toe hy die hof binnegekom het. Sy hare is intussen afgeskeer en hy het verbande om sy enkels gehad. Kobus het in die hof aangedui dat hy nie ŉ regsverteenwoordiger het nie en dat hy om regshulp wil aansoek doen. Nadat ŉ regsverteenwoordiger aangewys is om hom te verteenwoordig, het Conradie aan die hof gesê dat die ondersoek na die saak nog nie afgehandel is nie. Die staat wag ook steeds op die klagstaat van die direkteur van openbare vervolging. Kobus en Louisa Koekemoer. Foto: Mariné Lourens “Ek wil daarom hierdie hof versoek om die saak uit te stel om geleentheid te gee dat die ondersoek afgehandel word en om hopelik voor die volgende hofverskyning die klagstaat te ontvang,” het Conradie gesê. Die besluit is ook geneem dat die saak in die hooggeregshof in Pretoria verhoor sal word en dat die regspanne nog wag op ŉ hofdatum vir die verhoor. Die twee Koekemoers se regsverteenwoordigers het albei aangedui dat hulle geen beswaar teen die versoek om uitstel het nie en die saak is tot 21 Februarie uitgestel. Intussen het Nel aan Maroela Media bevestig dat Louisa aansoek gedoen het om teen haar borgtoguitspraak te appelleer. Louisa is op 19 Desember verlede jaar borgtog geweier. Nel het gesê hy wag nou op ŉ datum wanneer die appèlaansoek aangehoor sal word. Maroela Media het vroeër berig Poppie is die aand van 25 Oktober na ŉ hospitaal in Brits gehaas nadat sy vermoedelik erg aangerand en geskop is. Sy is kort ná haar aankoms by die hospitaal dood verklaar. ŉ Nadoodse ondersoek het later getoon dat die oorsaak van haar dood ŉ harde hou teen haar kop was. Sy het ook bloeding op haar brein gehad. Kobus is kort ná Poppie se dood vir haar moord in hegtenis geneem. Louisa is op 15 Desember omstreeks 15:00 by haar huis in Mamogaleskraal in Noordwes in hegtenis geneem. Lees alle vorige berigte oor Poppie van der Merwe op Maroela Media.